A ciudat de Teherán alaceta a suya importancia historica dimpués d'as invasions d'os mongols d'os territorios de l'actual Irán, quan destruyoron de raso a ciudat de Ray en 1228. Encara que tamién Teherán en sufrió as conseqüencias, as destruccions de Ray facioron que os suyos habitants se tresladasen enta Teherán, una ciudat que lis podía ufrir en ixe inte unas millors condicions y comodidatz por os suyos chardíns y huertos y por as suyas canals d'irrigación que favoreixeban l'agricultura. En a descripción d'a ciudat que fa Hamd-Allah Mostawfi en 1340, diz que ye una "chicota ciudat important", encara que no li da unas cifras de población a o mesmo ran que antis d'as invasions mongolas. Mientres o sieglo XIV, a ciudat mas important d'a provincia mongola (d'a quala en feban parte quatre departamentos, incluyindo-ie o departamento de Teherán) ye Varamin; en ixas envueltas Ray ya feba parte d'o departamento de Teherán, prencipiando asinas a primacía d'ista zaguera ciudat sobre Ray.